Blanár, Juraj, podpredseda NR SR (2022-06-16):
Ďakujem. Vážený pán predseda, ctené kolegyne, kolegovia, mal som pripravené vystúpenie, ale som ho upravil, pretože bolo už veľa povedaného a chcem sa pozrieť na to aj trošku očami toho, čo bolo počuté, a poukázať na to, čo bolo povedané. Dámy a páni, je úplne jasné a zrejmé, že to, čo predviedla vládna koalícia v Bruseli pri rokovaní šiesteho balíčka sankcií voči Ruskej federácii, nemá nič spoločné so zodpovedným obhajovaním národnoštátnych záujmov Slovenskej republiky, ale je to, bohužiaľ, predstieranie toho, že niečo rokovali, ale pritom sú v hlbokej vnútornej kríze, ktorú, bohužiaľ, musia zaplatiť občania Slovenskej republiky. To znamená, občania Slovenskej republiky nebudú platiť len to, že oni nie sú schopní obhajovať národnoštátne záujmy, ale budú musieť zaplatiť, samozrejme, všetky tie dopady, ktoré mohli odrážať tým, že by pracovali tak ako majú, aj dopady z vojny, ktorá je na Ukrajine, a to ešte nebudem hovoriť aj dopady, ktoré sa týkali covidu, pretože to akosi tu zaniklo, pretože tá pomoc bola naozaj veľmi chabá a mnohí by vám vedeli o tom porozprávať veľmi veľa. No ale čo sme sa dozvedeli z vystúpenia pána ministra Sulíka. Tak budem citovať, on hovoril: že všetko bolo s Eduardom Hegerom odkomunikované a ja súhlasím so všetkým tým, čo vyrokoval Eduard Heger. Tak to je zaujímavé, čo sa stalo v prerode pána ministra Sulíka, keď on predtým tvrdil, že presviedčal premiéra Hegera, aby predĺžil osemmesačnú výnimku pre vývoz ropných produktov z Ruskej federácie a pritom on sám navrhoval trojročné prechodné obdobie. Dámy a páni, to fakt si pán minister myslí, že ľudia nemajú pamäť, to čo sa povedalo. To, že médiá sú k nim zhovievaví a že toto nedokážu rozobrať a poukázať na to, to už sme si zvykli. Ale nehnevajte sa, ľudia majú predsa zdravý úsudok. Ak minister najskôr povie, že trvá na trojročnom prechodnom období, potom presviedčal premiéra Hegera, ešte zverejňoval esemesky, to teda, to som ešte nevidel, aby na svoju obhajobu zverejňoval esemesky, textovky so svojím predsedom vlády, aby ukázal, že on mal pravdu, ale predseda vlády nemal pravdu, ja sa k tomu ešte dostanem. A on sa tu tvári, že v podstate so všetkým súhlasí a je to perfektné, ako to vyrokoval. Ale pritom presviedčal, presviedčal premiéra Hegera, aby predĺžil túto osemmesačnú výnimku. No a dokonca ešte skonštatoval: a on mi odpísal, že už v tom konať nebude, ale že to nech si vyrokujú Česi a Maďari. No a čo predviedol pán predseda vlády alebo hovorca vlády, musím to tak povedať, lebo tak to vyzerá, Heger, že on dokonca pozval Orbána na bilaterálne rokovanie v Bruseli, kde ho chcel dostať na palubu všetkých ostatných členov Európskej únie, pretože jediný Orbán bol proti tomuto balíčku sankčnému, lebo chcel obhajovať záujmy svojej krajiny. Čiže inými slovami, on sa tváril ako keby on presviedčal Orbána, že poď ku nám a netrvaj na tých podmienkach nejakých trojročných odkladoch, lebo ináč to bude zlé a ja som jediný záchranca. Výsledok bol taký, že Orbánovi ani nestálo za to, aby po tom, ako to komunikoval Heger v Bruseli, aby sa k tomu nejako vyjadril, lebo myslel si o tom svoje. To je práve tá reality šou, ktorú tu ponúkajú ľuďom, že sa tvári ako, že on chcel Orbána dostať na palubu, ale paradoxne že tým, že by ho dostal Orbána na palubu, tak by ešte viacej poškodil Európskej únii. To nehovoriac o tom už ako poškodil. No ale aká bola reakcia, lebo tu sa tvári aj pán Heger po prečítaní stanoviska vlády, ale aj pán Sulík, že v podstate všetko je v poriadku, nič sa nestalo, ale pán Heger niečo povedal takisto. Pán Heger povedal: „Výnimku som mohol vyrokovať aj na 50 rokov, stojím si za tým, že to, čo som dohodol pre Slovensko, je lepší návrh,„ zareagoval podvečer na Sulíka premiér Heger. „Máme časovo neobmedzenú výnimku na dovoz ruskej ropy. Tú budeme dovážať dovtedy, dokedy budeme potrebovať. Pôvodný návrh hovoril o troch rokoch, Sulíkovo tvrdenie, že som nechcel vyrokovať dlhšiu výnimku ako osem mesiacov, tvrdenia sú zavádzajúce a nepravdivé.“, pokračoval Heger. Tak to je krásne. Tuto už je idylka, ale tuto premiér Heger hovorí, že Sulík zavádzal a bez mihnutia brvou príde a prečíta stanovisko vlády, že všetko je v poriadku. A počúvajte, vážené panie poslankyne, páni poslanci, kto teda je vinný za to všetko, čo sa tu stalo. No, v podstate všetko, čo sa tu deje, tak je to isté, čo sa deje aj v krajinách iných v Európskej únii. To znamená to, že Poliaci pomáhali ľuďom, či už pri znižovaní DPH-čky na potraviny, ale aj na pohonné hmoty, to treba pripomenúť, lebo to tu akosi zaniklo, a turistika nákupu pohonných hmôt v pohraničných oblastiach Slovenska bola enormná a len zarábali poľské firmy, a potom ešte povedal, že však regulátor prijal dostatočné opatrenia a v podstate akože všetko je vyriešené. Opatrenia také, že ceny narastajú ďalej. Ceny pohonných hmôt narastajú ďalej, no a pán Sulík tu povedal ešte, a to je tiež k tomu ohromnému pochopeniu, ako si tu dnes navzájom vyjadrili to, že v podstate ešte by to bolo lepšie, keby bol vymenovaný predseda Protimonopolného úradu, lebo on by prišiel a by buchol po stole a všetko by vyriešil, ale iba ten zlý Matovič a ostatní všetci jednoducho sú proti nemu, chudáčikovi pánovi Sulíkovi, a oni ho nevymenovali, a preto sú oni vinní. No tak to je neuveriteľné, napriek tomu sa tu postavia a povedia, že všetko je absolútne v poriadku a že to, čo sa vykomunikovalo, tak on s tým so všetkým súhlasí. Ale potom sa postaví Matovič ako vždy, na Sulíka povedal, že je zodpovedný za 4-tisíc úmrtí počas covidu, nič sa nedeje a potom sa postaví a povie, že dokonca pán Sulík je zodpovedný za 4 miliardy, dámy a páni. Keď jeden minister: „spôsobí škodu 4 miliardy eur, je to určite na zváženie, aby odišiel," veď to nehovoríme my, ale vy sa tvárite, ako keby sa nič nedialo. Áno, tvárite sa, ako keby sa nič nedialo, pretože ste tak vnútorne rozvrátení, že už neviete nič iné ponúknuť ľuďom len túto reality šou, ktorá tu je. Ale tragickú reality šou. A z tohoto všetkého sa majú ľudia najesť a hlavne budú mať nižšie ceny pohonných hmôt, čo je perfektné. No a pán Eduard Heger vo svojom odôvodnení, kde obišiel všetky tieto výčitky voči pánovi Sulíkovi, ktoré som citoval, ešte povedal: Pán Fico sa tu snaží už dva roky o rozvrat Slovenskej republiky, čo je len dôkazom toho, že pán Heger nie je reálne predsedom vlády, lebo on si nevšimol, že táto vláda za dva roky rozvrátila Slovensko. A nám dáva len akúsi veľkú silu, lebo zdá sa, ako keby opozícia tu mala najväčšiu silu na Slovensku. A vláda je tá chuderka, ktorá len s opozíciou bojuje a nedokáže nič urobiť, lebo oni nemajú v rukách nič, nemajú ministerstvá, ba dokonca by chceli od nás ministerstvo opozície, ako voľakedy žiadala v jednej diskusnej relácii pani Remišová. To je úsmevné. Čiže, dámy a páni, z tohto pohľadu je až tragické, ak toto pozorujú občania Slovenskej republiky, ako všetko je v poriadku, ako všetko je zariadené a napriek tomu ceny pohonných hmôt stúpajú a všetko je vyriešené. Ale ľudia majú pamäť, ľudia si všímajú, čo ste povedali a darmo budete im teraz predstierať, že všetko je v poriadku. Ono to jednoducho tak nie je a potvrdzujú to aj svedectvá vašich koaličných poslancov. Pretože ak niektorí z poslancov koalície dokáže povedať to, že jeden z vašich ministrov je lenivý a spôsobil tu škodu a vy sa tvárite, že všetko je v poriadku, ba dokonca koaliční poslanci to premosťujete tým, že za všetko je vinná len opozícia, ale toto akosi ani nie ste schopní okomentovať a preto sa ani nečudujem, že nikto z vás z koaličných poslancov sa neprihlásil písomne do rozpravy, ba dokonca pán Kazda to ešte vyčítal, že my sme dali niekoho do rozpravy. No tak, pán Kazda, prečo ste sa vy neprihlásili za váš poslanecký klub a neišli ste obhajovať pána ministra. Veď my by sme vám tie kolónky tam ešte rozšírili a dali by sme vám aj za bývalých kolegov Za ľudí, ktorí pre vás prešli, tak urobili by sme výnimku, ešte aj oni by mohli vystúpiť pol roka, teda pol roka, pol hodiny. Bez akýchkoľvek problémov my by sme to urobili, ale vy ste o tom ani nemali záujem, pretože viete, že je to neobhájiteľné. A jediný, ktorý tu mohol predstúpiť, je pán minister, ktorý tu predniesol tú svoju verziu, ktorej vy, samozrejme, veríte. Ale neveria vám všetci, dokonca ani vaši koaliční partneri. Dámy a páni, aj vaša poslankyňa, pardon, vaša podpredsedníčka vlády koaličná Veronika Remišová Sulíkovi vyčíta, že vodí celebrity multimilionárov z Nemecka po celom Slovensku, zatiaľ čo normálni ľudia nemajú z čoho zaplatiť účty. Tak mi vysvetlite, že či toto je teda potvrdením toho, že Richard Sulík je super minister, alebo je to výčitka, ktorú, samozrejme, zaobalila veľmi umne, že jednoducho tu nič nerieši a že ľudia z toho, že on nič nerieši a snaží sa tu vodiť po Slovensku multimilionárov, čo by mohol nechať na niekoho iného, tak ľudia zatiaľ budú platiť drahé účty. To sú ďalšie vyjadrenia, ktoré len potvrdzujú to jedno, že v tej koalícii máte obrovský rozvrat. A teraz otázka, alebo odpoveď, že na otázku, ktorá bola, no že vlastne Richard Sulík urobil všetko preto a nemá dôvod byť odvolávaný. Áno, pretože v tomto balíku to, čo sa udialo ohľadom šiesteho balíka sankcií proti Rusku, v tomto balíku tí, ktorí sú za to zodpovední, je aj minister Korčok, ale aj predseda vlády Heger. A my sme museli teda prísť s niečím a povedať, tak kde začneme. Ideme hneď na Hegera? To by ste sa ešte viacej stmelili a ešte by ste sa tvárili, že ideme bojovať za nášho hovorcu, pretože nám vyhovuje, on sa do nikoho nestará a my sa môžeme hádať. Ten nám ukázalo sa, že nemá žiaden zmysel. Tak sme išli preto na pána Sulíka, pretože on je ten fundament, ktorý mal pripraviť všetky tie podklady. O pánovi Korčokovi sa nebudeme vyjadrovať, pretože pán Korčok bol, myslím si, že v tejto pozícii len takým posúvačom, a myslím si, že názor na takéto veci ani v zásade nemá. Čiže preto sme prišli s odvolávaním pána Richarda Sulíka, dámy a páni, ak ste to neporozumeli, tak je to kvôli tomuto. Lebo ten podiel svoj má aj pán predseda vlády. Tým že nerokoval a že nedokázal sa postaviť za záujmy Slovenskej republiky, tak ako to urobil Orbán, ba práve naopak, on ho ešte chcel dostať na palubu a poškodil viacej Slovenskej republike. Dámy a páni, rovnako sme sa od pána Sulíka dozvedeli, že, a to už spomenul môj kolega, ma predbehol, že v podstate za zdražovanie, ktoré teraz tu vidíme, je zodpovedná strana SMER – sociálna demokracia, ktorá hlasovala za euroval, ktorý on odmietol a povalil vtedy vládu Ivety Radičovej, čo, samozrejme, bol aj Igora Matovič, ktorý sa tvári, že on nepovalil tú vládu. On zabudol, že bol súčasťou vtedy SaS a on len hlasoval ako mu povedali, lebo on nemá názor, on dokonca ani nevie robiť s peniazmi, lebo všetko nechal na svoju manželku, a preto ste ho urobili ministrom financií. Ale toto je argument, čiže my sme sa dozvedeli, že práve to bolo tak dobre načasované, že ten euroval, ktorý bol schválený, a teraz ten výkup dlhopisov, ktoré urobila centrálna banka, práve teraz dorazil pri šiestom balíku sankcií voči Rusku. To hádam nemyslíme vážne. To pán minister nemyslí vážne, aby takýmto spôsobom sa snažil obhájiť neobhájiteľné a dokonca presvedčiť ľudí na Slovensku, že za toto vlastne môže vláda Roberta Fica, že sa tu zdražujú PHM, pohonné hmoty, pretože sa zahlasovalo za euroval. To je taký, ako by som to nazval, taký obrat v argumentácii, za čo by si ani najväčší spin doctor sa nemusel hanbiť, teda takého niečo, čo povedal pán minister vo svojom vystúpení. No a dokonca, to som nedodal, SMER je zodpovedný aj za to, že sme tu nevymenovali predsedu Protimonopolného úradu, lebo my sme tí, ktorí za všetko sú zodpovední. Ale to, že to jeho vláda blokuje a že je to jediný záchranca, ktorý je vo vláde, tak to už nespomenie. Dámy a páni, viete, čo sa na Slovensku deje? Deje sa to, že vy sa prizeráte ako jedna z monopolných firiem má obrovské zisky, pretože nakupuje ropu za nízke náklady. Táto firma má také zisky, ktoré určite môže potom použiť na rôzne veci, aj na to, aby sa mohla prestavať možne svoj, svoj systém na inú ropu. Ale na úkor týchto ziskov to ide predovšetkým občanom Slovenskej republiky, a vy ste nič neurobili. Dokonca aj to, čo sme my veľmi neodsúhlasovali a nie sme za to, ani to ste nedokázali schváliť, to je takzvaná tá ropná daň na tú ropu, ktorú nechcete, aby vôbec chodila z Ruskej federácie. Aj to ste preložili na inú schôdzu a už sa o tom ani nerokuje. Toto je výsledok vašej obhajoby záujmov občanov Slovenskej republiky. Čiže suma sumárum, vážený pán minister Sulík, vážený pán predseda Heger, akokoľvek ste dnes v tejto Národnej rade sa snažili predstierať to, že všetko je v poriadku a že všetko ste si odkomunikovali a že so všetkým ste súhlasili, vaše slová, ktoré ste hovorili bezprostredne po tom, ako sa to dialo, vás usvedčujú, že to tak nie je. Ale teraz sa snažíte predstierať pred voličmi a vytvárate takzvanú tragickú reality show, že všetko je v poriadku. No nie je všetko v poriadku. A slová, ktoré povedali bezprostredne či už hovorcovia, alebo zástupcovia Slovnaftu hovoria hrôzostrašne, že to, čo nás čaká bude problém, ktorý nás dobehne. A predovšetkým občanov Slovenskej republiky dobehne, pretože vládu Slovenskej republiky už jediné, čo môže dobehnúť, tak platné referendum o najskôr novele ústavy, ale aj o tom, aby ste jednoducho podali bezprostredne po tom, ako bude toto referendum platné demisiu, lebo to je jediná forma, akým spôsobom sa môžeme vysporiadať s touto vládou, ktorá jednoducho ničí Slovensko a občanov Slovenskej republiky. Vážené dámy, vážení páni, dúfam, že sa nenecháte obalamutiť týmito ťuťuli- muťuli rečami, ktoré tu odzneli od pána predsedu Hegera a ministra Sulíka a zahlasujete za vyslovenie nedôvery ministrovi hospodárstva Sulíkovi.